陆粲
太息行赠平湖谢赞府
太息复太息，悲风动河梁。
浮云翳中天，白日不回光。
谢子庐江来，修髯宛清扬。
伏阙三上书，雅道陈虞唐。
九重天听高，臣愚不自量。
臣有肺腑言，譬彼俗医方。
和缓倘见收，足使疲癃康。
退谒相国门，持书立堂皇。
卑之无高论，笑尔书生狂。
归来逆旅中，哀歌不成章。
顾余伸前议，意气何慨慷。
听之重为叹，泪下沾我裳。
纷纷肉食者，俯仰随班行。
而子饭藜藿，抗言一何张。
坐令吾徒惭，喑默中自伤。
严冬霜雪集，子行返南疆。
薄宦栖远邑，别路悠且长。
握手为子言，努力慎所将。
明明辟皇闱，元化方日昌。
嘉谋会当酬，良贾善深藏。
势位无崇卑，名节要自臧。
空言顾何施，令德有遐芳。